**Chris Emil Sylvegård** (s. 2. maaliskuuta 1993 Malmö, Ruotsi) on ruotsalainen jääkiekkoilija. Sylvegård on pelipaikaltaan vasen laitahyökkääjä.

Ura
---

### Seuraura

Sylvegård on Malmö Redhawksin kasvatti. Hän voitti kauden 2008–2009 päätteeksi U16 SM:n mestaruuden. Kaudella 2009–2010 Sylvegård oli J18 Elitissä joukkueensa paras pistemies ja syöttäjä tehoilla 9+20=29. Kaudella 2010–2011 hän debytoi Redhawksin miesten joukkueessa Ruotsin toiseksi korkeimmalla sarjatasolla HockeyAllsvenskanissa, jossa vain 17-vuotias Sylvegård pelasi viisi runkosarjaottelua ilman tehopisteitä. Hän pelasi myös yhden European Trophy -ottelun.

QMJHL-joukkue Drummondville Voltigeurs varasi Sylvegårdin 47. pelaajana CHL:n varaustilaisuudessa 2011. Hän siirtyi joukkueeseen kaudeksi 2011–2012, jolloin Sylvegård teki runkosarjassa 31 tehopistettä. WHL-joukkue Regina Pats varasi hänet uudelleen kesän 2012 CHL:n varaustilaisuudessa numerolla 32. Sylvegård pelasi joukkueessa kauden 2012–2013.

Kaudeksi 2013–2014 Sylvegård palasi kotimaahansa ja siirtyi vuoden mittaisella sopimuksella Allsvenskan-joukkue IK Oskarshamniin. Hänen tulokaskautensa toi siellä 52 runkosarjaottelussa tehot 4+8=12. Kaudeksi 2014–2015 Sylvegård siirtyi kaksivuotisella sopimuksella sarjatasoa ylemmäs SHL-joukkue Luleå HF:ään. Hän aloitti kautensa lainalla Allsvenskan-joukkue Asplöven HC:ssä, jossa Sylvegård pelasi kaikkiaan kuusi ottelua. Hän teki miesten pääsarjadebyyttinsä Mestarien liigassa 23. syyskuuta 2014 suomalaista Rauman Lukkoa vastaan. Sylvegård merkittiin Luulajan kakkosketjun vasempaan laitaan Chris Abbottin ja Lars Bryggmanin viereen. Hän teki ottelussa myös ensimmäisen pääsarjamaalinsa. SHL-debyyttinsä Sylvegård teki 25. syyskuuta 2014 vieraissa Leksands IF:ää vastaan. Hän sai ottelussa jääaikaa 11.53 minuuttia ja Sylvegård keräsi teholukeman +1. SHL-uransa avausmaalin hän teki kuudennessa ottelussaan 11. lokakuuta 2014 vieraissa MODO Hockeyta vastaan. Ensimmäisen pudotuspelimaalinsa Sylvegård teki playoff-debyytissään SHL:n pudotuspelien ensimmäisenkierroksen avausottelussa 7. maaliskuuta 2015 Djurgårdens IF:ää vastaan, jolloin hän ratkaisi Luulajalle 1–0-voiton. Kaikkiaan Sylvegårdin tulokaskausi toi 47 runkosarjaottelussa tehot 4+6=10 ja yhdeksässä playoff-ottelussa tehot 1+1=2 sekä kahdeksassa CHL-ottelussa tehot 2+1=3. Hän voitti CHL:n mestaruuden.

Sylvegård siirtyi kaudeksi 2016–2017 kaksivuotisella sopimuksella Linköping HC:hen. Kaudeksi 2018–2019 hän siirtyi kaksivuotisella sopimuksella Malmö Redhawksiin, jonne myös Sylvegårdin pikkuveli Marcus teki samalla jatkosopimuksen. Emil Sylvegård nimettiin joukkueen varakapteeniksi. Hän oli Mestarien liigassa Redhawksin paras pistemies ja maalintekijä tehoilla 6+3=9. Sylvegård teki SHL-uransa ensimmäisen kypärätempun 18. marraskuuta 2018 Timrå IK:ta vastaan. Hänen ensimmäinen osumansa jäi Redhawksin 4–1-voittoon päättyneen ottelun ratkaisumaaliksi. Sylvegårdin toinen maali syntyi ylivoimalla. Marraskuussa 2019 Sylvegård teki Redhawksin kanssa kolmivuotisen jatkosopimuksen.

### Maajoukkueura

Sylvegård on pelannut Ruotsin A-maajoukkueessa 20 ottelua tehopistein 2+3=5. Hän teki A-maajoukkuedebyyttinsä Beijer Hockey Gamesissa 7. helmikuuta 2019 Tukholman Hovetissa Tšekkiä vastaan. Sylvegård merkittiin Ruotsin nelosketjun oikeaan laitaan Fredrik Händemarkin ja Emil Larssonin viereen. Ensimmäisen A-maajoukkuemaalinsa hän teki Nordic Cupissa 18. huhtikuuta 2019 Rødovressa Tanskaa vastaan.

Sylvegård on pelannut myös kolme poikien maaottelua.

Muuta
-----

Sylvegårdin pikkuveli Marcus pelaa hyökkääjänä SHL:ää Växjö Lakers HC:ssä. Veljekset ovat pelanneet aiemmin joukkuetovereina Malmö Redhawksissa. Heidän isänsä Patrik Sylvegård pelasi omalla urallaan seurassa hyökkääjänä pudotuspelit mukaan lukien yli 350 Elitserien-ottelua. Hän toimii nykyään Redhawksin toimitusjohtajana.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2010–2011 | Malmö Redhawks | Allsvenskan | 5 | 0 | 0 | 0 | 0 | – | – | – | – | – |
| 2011–2012 | Drummondville Voltigeurs | QMJHL | 65 | 13 | 18 | 31 | 42 | 2 | 0 | 1 | 1 | 0 |
| 2012–2013 | Regina Pats | WHL | 68 | 4 | 15 | 19 | 32 | – | – | – | – | – |
| 2013–2014 | IK Oskarshamn | Allsvenskan | 52 | 4 | 8 | 12 | 20 | – | – | – | – | – |
| 2014–2015 | Asplöven HC | Allsvenskan | 6 | 3 | 2 | 5 | 2 | – | – | – | – | – |
|  | Luleå HF | SHL | 47 | 4 | 6 | 10 | 45 | 9 | 1 | 1 | 2 | 2 |
| 2015–2016 | Asplöven HC | Allsvenskan | 1 | 1 | 1 | 2 | 0 | – | – | – | – | – |
|  | Luleå HF | SHL | 50 | 3 | 13 | 16 | 20 | 11 | 0 | 2 | 2 | 2 |
| 2016–2017 | Linköping HC | SHL | 49 | 6 | 9 | 15 | 76 | 6 | 0 | 1 | 1 | 4 |
| 2017–2018 | Linköping HC | SHL | 52 | 8 | 7 | 15 | 65 | 5 | 0 | 0 | 0 | 4 |
| 2018–2019 | Malmö Redhawks | SHL | 49 | 11 | 12 | 23 | 34 | 5 | 0 | 0 | 0 | 33 |
| 2019–2020 | Malmö Redhawks | SHL | 45 | 9 | 8 | 17 | 20 | – | – | – | – | – |
| 2020–2021 | Malmö Redhawks | SHL | 51 | 17 | 10 | 27 | 34 | 2 | 0 | 1 | 1 | 0 |
| 2021–2022 | Malmö Redhawks | SHL | 46 | 9 | 9 | 18 | 55 | – | – | – | – | – |
| 2022–2023 | Malmö Redhawks | SHL | 49 | 8 | 7 | 15 | 51 | – | – | – | – | – |
| 9 kautta | yhteensä | SHL | 438 | 75 | 81 | 156 | 400 | 38 | 1 | 5 | 6 | 45 |

Lähteet
-------

* Emil Sylvegård The Internet Hockey Databasessa (englanniksi)
* Emil Sylvegård Eurohockey-sivustolla (englanniksi)
* Emil Sylvegård *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7  Emil Sylvegård *Elite Prospects*. Everysport Media Group AB.  (englanniksi)
2. 1 2  Emil Sylvegård The Internet Hockey Databasessa (englanniksi)
3. ↑  Elite Prospects - Malmö Redhawks J18 *eliteprospects.com*. Everysport Media Group. Viitattu 16.11.2020. (englanniksi)
4. ↑  Pettersson, Robert: Kvalseriekungen skrev på för Luleå *Hockeysverige.se*.  22.4.2014. NewsMe. Viitattu 17.2.2019. (ruotsiksi)
5. ↑  Emil Sylvegård Eurohockey-sivustolla (englanniksi)
6. ↑  Matches *championshockeyleague.com*.  23.9.2014. Champions Hockey League (CHL) AG. Viitattu 16.11.2020. (englanniksi)
7. ↑  Game detail: 23 Sep 2014, Luleå Hockey - Lukko Rauma *Eurohockey.com*.  23.9.2014. European Ice Hockey Online AB & eSports.cz s.r.o. Viitattu 17.2.2019. (englanniksi)
8. ↑  Emil Sylvegård *SHL.se*. SHL AB. Viitattu 17.2.2019. (ruotsiksi)
9. ↑  Game detail: 07 Mar 2015, Luleå Hockey - Djurgården Stockholm *Eurohockey.com*.  7.3.2015. European Ice Hockey Online AB & eSports.cz s.r.o. Viitattu 17.2.2019. (englanniksi)
10. ↑  Pettersson, Gustaf: Emil Sylvegård är klar för Cluben! *lhc.se*.  15.4.2016. Linköping Hockey AB. Viitattu 17.2.2019. (ruotsiksi)
11. ↑  Winnberg, Christian: Brödraparet klart för spel i Redhawks *malmoredhawks.com*.  18.4.2018. Malmö Redhawks Ishockey AB. Viitattu 17.2.2019. (ruotsiksi)
12. ↑  Elite Prospects - Malmö Redhawks *eliteprospects.com*. Everysport Media Group. Viitattu 16.11.2020. (englanniksi)
13. ↑  Gullbrand, Johannes: Sylvegård briljerade när Malmö segrade *SHL.se*.  18.11.2018. SHL AB. Viitattu 17.2.2019. (ruotsiksi)
14. ↑  Winnberg, Christian: Tre nya år för Emil Sylvegård *malmoredhawks.com*.  6.11.2019. Malmö Redhawks Ishockey AB. Viitattu 16.11.2020. (ruotsiksi)
15. ↑  CZE - SWE (Line Up) *stats.swehockey.se*.  7.2.2019. Svenska Ishockeyförbundet. Viitattu 17.2.2019. (ruotsiksi)
16. ↑  DEN - SWE (0-2) *stats.swehockey.se*.  18.4.2019. Svenska Ishockeyförbundet. Viitattu 16.11.2020. (ruotsiksi)
17. ↑  Marcus Syvegård *Elite Prospects*. Everysport Media Group AB.  (englanniksi)
18. ↑  Patrik Sylvegård *Elite Prospects*. Everysport Media Group AB.  (englanniksi)